EUROPA-KOMMISSIONEN Bruxelles, den 7.3.2019 COM(2019) 102 final 2019/0051(NLE) Forslag til RÅDETS AFGØRELSE om den holdning, der skal indtages på Den Europæiske Unions vegne i Organisationen for Fiskeriet i det Nordvestlige Atlanterhav, og om ophævelse af afgørelse 9449/1/14 REV 1



BEGRUNDELSE 1.Forslagets genstand Dette forslag vedrører en afgørelse om fastlæggelse af den holdning, der skal indtages på Unionens vegne på møderne i Organisationen for Fiskeriet i det Nordvestlige Atlanterhav (NAFO) for perioden 20192023 i forbindelse med den påtænkte vedtagelse af bevarelses- og forvaltningsforanstaltninger. 2.Baggrund for forslaget 2.1.Konventionen om samarbejde vedrørende fiskeriet i det nordvestlige Atlanterhav Konventionen om samarbejde vedrørende fiskeriet i det nordvestlige Atlanterhav (NAFO-konventionen) sigter gennem etableringen af NAFO mod gennem samråd og samarbejde at medvirke til optimal udnyttelse, rationel forvaltning og bevarelse af fiskeressourcerne i NAFO-konventionsområdet ("det regulerede område"). Konventionen trådte i kraft den 1. januar 1979 og er blevet ændret fire gange. Den fjerde ændring, der trådte i kraft den 18. maj 2017, havde til formål at modernisere NAFO, navnlig ved at: –indføre en økosystembaseret tilgang til fiskeriforvaltning –strømline NAFO's afgørelsesprocedure –styrke de kontraherende parters, flagstaters og havnestaters forpligtelser, og –oprette en formel tvistbilæggelsesmekanisme. Unionen er part i NAFO-konventionen og har godkendt den ved forordning (EØF) nr. 3179/78. Unionen ratificerede den fjerde ændring af konventionen ved Rådets afgørelse 2010/717/EU. 2.2.Kommissionen for Organisationen for Fiskeriet i det Nordvestlige Atlanterhav Kommissionen for Organisationen for Fiskeriet i det Nordvestlige Atlanterhav (NAFO-kommissionen) er et organ, der er oprettet ved NAFO-konventionen og er ansvarligt for forvaltningen og bevarelsen af fiskeressourcerne i det NAFO-regulerede område. Den vedtager bevarelses- og håndhævelsesforanstaltninger med henblik på at opnå en optimal udnyttelse af de fiskeressourcer, der hører under dens kompetenceområde. Som medlem af NAFO-kommissionen har Unionen medbestemmelses- og stemmeret. NAFO-kommissionen træffer afgørelser ved konsensus. 2.3.NAFO's afgørelser NAFO-kommissionen har beføjelse til at vedtage bevarelses- og håndhævelsesforanstaltninger for det fiskeri, der hører under dens kompetenceområde, og disse er bindende for de kontraherende parter. I henhold til NAFO-konventionens artikel XIV, stk. 1, træder foranstaltningerne i kraft 60 dage efter den dato, på hvilken de kontraherende parter underrettes om dem af NAFO. Enhver kontraherende part, der gør indsigelse mod en foranstaltning inden 60 dage efter at være blevet underrettet derom, er ikke bundet af den pågældende foranstaltning. 3.Holdning, der skal indtages på Unionens vegne

Den holdning, der skal indtages på Unionens vegne på de årlige møder i de regionale fiskeriforvaltningsorganisationer (RFFO'er), fastlægges på nuværende tidspunkt efter en totrinsmodel. De vejledende principper og retningslinjer for Unionens holdning fastlægges i en rådsafgørelse for flere år ad gangen, hvorefter holdningen justeres forud for hvert årsmøde ved et uofficielt kommissionsdokument, som drøftes i Rådets arbejdsgruppe. For NAFO er denne fremgangsmåde gennemført ved Rådets afgørelse 9449/1/14 REV 1 af 19. maj 2014, hvori Unionens holdning i NAFO er fastlagt for perioden 2014-2018. Nævnte afgørelse indeholder de generelle principper og retningslinjer, men tager i videst muligt omfang hensyn til særlige forhold i NAFO. I overensstemmelse med medlemsstaternes ønske indeholder den desuden en standardprocedure for fastlæggelsen af Unionens holdning fra år til år. Det er i afgørelse 9449/1/14 REV 1 fastsat, at Unionens holdning skal tages op til revision forud for det årlige møde i 2019. Derfor fastlægges Unionens holdning inden for rammerne af NAFO for perioden 2019-2023 ved dette forslag, og afgørelse 9449/1/14 REV 1 erstattes. Afgørelse 9449/1/14 REV 1 indeholder principperne og retningslinjerne for den nye fælles fiskeripolitik som fastsat i Europa-Parlamentets og Rådets forordning (EU) nr. 1380/2013, idet der også tages hensyn til målene i Kommissionens meddelelse om den eksterne dimension af den fælles fiskeripolitik. Unionens holdning til Lissabontraktaten er endvidere justeret i nævnte afgørelse. I forbindelse med den aktuelle revision tages der, hvad angår indvirkningen af fiskeriet, hensyn til Kommissionens meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en europæisk strategi for plast i en cirkulær økonomi, den fælles meddelelse fra Unionens højtstående repræsentant for udenrigsanliggender og sikkerhedspolitik og Kommissionen om international havforvaltning: en dagsorden for havenes fremtid og Rådets konklusioner om denne fælles meddelelse. 4.Retsgrundlag 4.1.Proceduremæssigt retsgrundlag 4.1.1.Principper I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet vedtage afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen." "Retsakter, der har retsvirkninger", omfatter retsakter, der har retsvirkninger i medfør af de folkeretlige regler, som gælder for det pågældende organ, og retsforskrifter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver". 4.1.2.Anvendelse på det foreliggende tilfælde NAFO-kommissionen er et organ, der er nedsat ved en aftale, nemlig NAFO-konventionen. De retsakter, som NAFO skal vedtage, udgør retsakter, der har retsvirkninger. De påtænkte retsakterne vil være bindende i henhold til folkeretten, jf. artikel XIV i NAFO-konventionen, og vil kunne få afgørende indflydelse på indholdet af EU-lovgivningen, herunder på: ·Rådets forordning (EF) nr. 1005/2008, hvorved der oprettes en EF-ordning, som skal forebygge, afværge og standse ulovligt, urapporteret og ureguleret fiskeri (IUU-fiskeri) ·Rådets forordning (EF) nr. 1224/2009, om oprettelse af en EF-kontrolordning med henblik på at sikre overholdelse af reglerne i den fælles fiskeripolitik, og ·Europa-Parlamentets og Rådets forordning (EU) 2017/2403 af 12. december 2017 om en bæredygtig forvaltning af de eksterne fiskerflåder. De påtænkte retsakter supplerer eller ændrer ikke den institutionelle ramme for NAFO-konventionen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF. 4.2.Materielt retsgrundlag 4.2.1.Principper

Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den pågældende retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger. 4.2.2.Anvendelse på det foreliggende tilfælde Hovedformålet med og indholdet af den påtænkte retsakt vedrører fiskeri. Forordning (EU) nr. 1380/2013 udgør retsgrundlaget for udarbejdelsen af de principper, der skal afspejles i denne holdning. Det materielle retsgrundlag for den foreslåede afgørelse er derfor artikel 43, stk. 2, i TEUF. Afgørelsen skal erstatte afgørelse 9449/1/14 REV 1, som dækker perioden 2014-2018. 4.3.Konklusion Retsgrundlaget for forslaget til afgørelse bør være artikel 43, stk. 2, i TEUF sammenholdt med artikel 218, stk. 9, i TEUF. 2019/0051 (NLE) Forslag til RÅDETS AFGØRELSE om den holdning, der skal indtages på Den Europæiske Unions vegne i Organisationen for Fiskeriet i det Nordvestlige Atlanterhav, og om ophævelse af afgørelse 9449/1/14 REV 1 RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 9, under henvisning til forslag fra Europa-Kommissionen, og ud fra følgende betragtninger: (1)Ved forordning (EØF) nr. 3179/78 tiltrådte Den Europæiske Union konventionen om samarbejde vedrørende fiskeriet i det nordvestlige Atlanterhav (NAFO-konventionen), hvorved Organisationen for Fiskeriet i det Nordvestlige Atlanterhav (NAFO) blev oprettet. I henhold til Rådets afgørelse 2010/717/EU af 8. november 2010 indgik Unionen den fjerde ændring til NAFO-konventionen, hvorved Kommissionen for Organisationen for Fiskeriet i det Nordvestlige Atlanterhav (NAFO-kommissionen) blev oprettet. (2)NAFO-kommissionen er ansvarlig for at vedtage foranstaltninger, der tager sigte på langsigtet bevarelse og bæredygtig udnyttelse af fiskeressourcerne i NAFO-konventionsområdet (det regulerede område) og at beskytte de marine økosystemer, hvor disse ressourcer forekommer. Sådanne foranstaltninger kan blive bindende for Unionen. (3)I henhold til Europa-Parlamentets og Rådets forordning (EU) nr. 1380/2013 skal EU sikre, at fiskeri- og akvakulturaktiviteter er miljømæssigt bæredygtige på lang sigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele, og som bidrager til fødevareforsyningssikkerheden. Det er ligeledes fastsat i nævnte forordning, at Unionen skal forvalte fiskeriet efter en forsigtighedstilgang og bestræbe sig på at sikre, at udnyttelsen af havets levende biologiske ressourcer genopretter og opretholder bestandene af befiskede arter på niveauer, der kan give det maksimale bæredygtige udbytte. Endvidere er det fastsat, at Unionen skal træffe forvaltnings- og bevarelsesforanstaltninger på grundlag af den bedste foreliggende videnskabelige rådgivning, støtte udbygningen af videnskabelig viden og rådgivning, gradvis eliminere udsmid og fremme fangstmetoder, der bidrager til et mere selektivt fiskeri, til undgåelse og størst mulig begrænsning af uønskede fangster og til fiskeri med begrænset indvirkning på det marine økosystem og fiskeressourcerne. Derudover er det i forordning (EU) nr. 1380/2013 udtrykkeligt fastsat, at Unionen skal anvende disse mål og principper i forbindelse med varetagelsen af sine eksterne fiskeriforbindelser. (4)Som meddelt i den fælles meddelelse fra Unionens højtstående repræsentant for udenrigsanliggender og sikkerhedspolitik og Europa-Kommissionen om international havforvaltning: en dagsorden for havenes fremtid og Rådets konklusioner om denne fælles meddelelse er fremme af foranstaltninger til støtte og forbedring af effektiviteten af de regionale fiskeriforvaltningsorganisationer (RFFO'er) og, hvor det er relevant, forbedring af deres forvaltning et centralt element i Unionens indsats i disse fora. (5)I Kommissionens meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en europæisk strategi for plast i en cirkulær økonomi henvises der til specifikke foranstaltninger til reducering af plast og havforurening og til forebyggelse af, at fiskeredskaber mistes eller efterlades til søs. (6)Den holdning, der skal indtages på Unionens vegne på møderne i NAFO-kommissionen for perioden 2019-2024, bør fastlægges og Rådets afgørelse 9449/1/14 REV 1 ophæves, eftersom NAFO's bevarelses- og håndhævelsesforanstaltninger vil være bindende for Unionen og vil kunne få afgørende indflydelse på indholdet af EU-lovgivningen, nemlig Rådets forordning (EF) nr. 1005/2008, Rådets forordning (EF) nr. 1224/2009, og Europa-Parlamentets og Rådets forordning (EU) 2017/2403.